Bekendstelling: Só vervoer jy 'n gesin | Maroela Media
Hyundai se opgekikkerde H1-bussie (Foto: Hyundai)
Hyundai het gister sy opgekikkerde H1-bussie bekendgestel. Ons het voorheen berig oor 'n trippie kus toe met die H1-bussie. Ek was regtigwaar beïndruk met die hele pakket en my vrou laat my nie vergeet dat sy een begeer nie.
Sedert 2009 is daar 17 633 H1-bussies in Suid-Afrika verkoop tussen die drie modelle: paneelwa, Multicab en bussie. Daar is vandag nog 9 065 daarvan onder waarborg en die waarborgverbrandingskoers is maar R85 per eenheid per maand. Dit is nogal indrukwekkend.
Die nuwe H1 het 'n opgeknapte sierrooster, buffer, mis- en hoofligte. Die kantprofiel is onveranderd en in die kajuit is die slim inligtingstelsel nou standaardspesifikasie. Navigasie is beskikbaar teen R2 522. Die dieselbussie kry 17"-sierwiele in plaas van 16" en die sitplek-opset is onveranderd. Dit is wel nie 'n probleem nie, want dit werk vir my heel goed só. Outomatiese ligte, 'n truratkamera en 'n reikafstand- verstelbare stuurkolom is nou beskikbaar in die dieselbussie, en klein opknappings wat 'n groot verskil maak aan hoe 'n mens met die bussie saamleef.
Daar is steeds twee enjins beskikbaar. 2.4 petrol wat 126kW en 224Nm bied. Gemiddelde brandstofverbruiksyfer is 10.2 ℓ/100 km. Dié enjin is slegs beskikbaar in 'n 5 spoed-handrat. Die 2.5 turbodiesel bied 125 kW en 441 Nm. Brandstofverbruik is 9.8 ℓ/100 km. Die brandstofverbruiksyfers is soos in Europa getoets, maar werklike syfers in Suid-Afrika sal verskil. Die diesel behoort hier by die 10 ℓ/100 km te handhaaf.
Die opgeknapte H1 se pryse is onveranderd van die vorige modelle.
H1 2.4 Executive Petrolbussie R499 900
H1 2.5 Elite Dieselbussie outo R629 900
H 2.5 Dieselpaneelwa outo R459 900
Die reeks word gedek deur Hyundai se 5 jaar/150 000 km-voertuigwaarborg en 7 jaar/200 000 km-dryfstelselwaarborg, asook 'n 5 jaar/90 000 km diensplan.
Ons sleep binnekort met die H1 en sal dan 'n beter idee hê van brandstofverbruik en sleepvermoë, en sal dan die H1 met sy mededingers vergelyk.
Indien iemand belangstel om die Nuwe H1 Bus te koop, skakel Jacques Louw gerus by
012 470 5999
Wat is 'n waarborgverbrandingskoers? Eerste keer wat ek met die begrip kennis maak.
Nee wat ek ry self n 2015 en dis swaar op brandstof, ry baie lekker die res is vrek duur. Iets gaan vout maar waarborg tel nie veel vir jou nie. Spyt oor my ander maak voertuig wat ek verkoop het. Gaan ek maar eerder terug na my eerste keuse.